钦定古今图书集成/历象汇编/庶征典/第158卷 > 《管窥辑要》 > 唐
## 钦定古今图书集成/历象汇编/庶征典/第158卷 > 《管窥辑要》 > 唐

### 高祖武德二年山鸣

按《唐书高祖本纪》。不载　按《五行志》。武德二年三月，
太行山圣人崖有声，占曰：“有寇至。”

武德三年，地有声。

按《唐书高祖本纪》：“三年二月丁酉，京师西南地有声。”

按《五行志》：“三年二月丁丑，京师西南有声如崩山。”

《近鼓》，妖也。说者以为人君不聪，为众所惑。则有声无
形。不知所从生。

### 高宗咸亨元年有声如雷

按《唐书高宗本纪》：“咸亨元年二月丁巳，东南有声若
雷。”

### 中宗嗣圣七年〈即武后天授元年〉无云而雷

按《唐书。中宗本纪》。不载。　按《五行志》。天授元年九月。
检校内史宗秦客拜日。无云而雷震。近鼓妖也。

### 元宗开元二十三年石鸣

按《唐书元宗本纪》不载。　按《五行志》，开元二十三年
十二月己巳，《龙池圣德颂》，“石自鸣，其音清远如钟磬。”
石与金同类。《春秋传》：“怨讟动于民，则有非言之物。”言
石鸣，近石言也。

开元二十八年，山鸣。

按《唐书元宗本纪》不载。　按《五行志》，“开元二十八年
夏六月，吐蕃围安戎城，断水路，城东山鸣石坼，涌泉
二。”

### 天宝十载钟自鸣

按《唐书元宗本纪》。不载　按《五行志》。天宝十载六月，
大同殿前钟自鸣。占曰：“庶雄为乱。”

天宝十四载，天有声。

按，《唐书元宗本纪》：十四载“五月，天有声于浙西。”

### 德宗贞元十三年街鼓不鸣

按《唐书德宗本纪》不载。　按《五行志》：“贞元十三年六
月丙寅，天晦，街鼓不鸣。”

### 文宗太和三年殿吼

按《唐书文宗本纪》。不载　按《五行志》。“太和三年。南蛮
围成都。毁玉晨殿为礧。有吼声三。乃止。”

### 僖宗广明元年碑鸣

按《唐书僖宗本纪》不载。　按《五行志》，“广明元年华岳
庙元宗御制碑，隐隐然有声，闻数里间，浃旬乃止。”近
石言也。

### 中和二年无云而雷

按《唐书僖宗本纪》。不载　按《五行志》。中和二年十月，
“西北方无云而雷。”

### 昭宗光化三年钟自鸣

按《唐书昭宗本纪》。不载。　按《五行志》。“光化三年冬。武
德殿前钟声忽嘶嗄。”

### 天复元年钟自鸣

按《唐书昭宗本纪》。不载。　按《五行志》。“光化三年武德
殿前钟嘶嗄。天复元年九月，声又变小。”

天复三年，有声，出梁邸厅事。

按《唐书昭宗本纪》不载。　按《五行志》，天复三年十月
甲午，有大声出于宣武节度使厅事。近鼓妖也。
按《册府元龟》，唐天复三年十月甲午，有大声出于梁
邸之厅事，帝甚惊骇。占者曰：“当有大庆。”复封魏王。